ประกันสุขใจ
วันนี้ (30 ธ.ค.) ถือได้ว่าเป็นวันทำงานสุดท้ายอย่างเป็นทางการของปี 2558 ใครที่กำลังเตรียมตัวเดินทางท่องเที่ยวไปต่างจังหวัดในช่วงเทศกาลส่งท้ายปีเก่า ต้อนรับปีใหม่ ก็คงเตรียมพร้อมไว้ในระดับหนึ่งแล้ว
30 ธ.ค. 2558

วันนี้ (30 ธ.ค.) ถือได้ว่าเป็นวันทำงานสุดท้ายอย่างเป็นทางการของปี 2558 ใครที่กำลังเตรียมตัวเดินทางท่องเที่ยวไปต่างจังหวัดในช่วงเทศกาลส่งท้ายปีเก่า ต้อนรับปีใหม่ ก็คงเตรียมพร้อมไว้ในระดับหนึ่งแล้ว
โดยเฉพาะการขับรถท่องเที่ยวด้วยตัวเอง ซึ่งนอกเหนือจากการตรวจเช็กสภาพรถก่อนออกเดินทางไกลแล้ว ก็อย่าลืมตรวจสอบเรื่องวันหมดอายุกรมธรรม์ประกันภัยรถและกรมธรรม์ประกันอัคคีภัยของบ้าน รวมถึงกรมธรรม์อื่นๆ ด้วยว่าใกล้หมดอายุหรือยัง
เพื่อจะได้วางแผนไว้ล่วงหน้าหรือกันเงินจากโบนัสไว้ก้อนหนึ่งสำหรับต่ออายุกรมธรรม์ในปีหน้าให้มีความคุ้มครองอย่างต่อเนื่อง เพื่อป้องกันความเสี่ยงที่อาจเกิดขึ้นได้
อย่างไรก็ตาม ในช่วงนี้หากใครที่ยังไม่เคยทำหรือมีประกันภัยไว้เลย ขอแนะนำให้ลองควักเงิน 100 บาท เป็นค่าเบี้ยประกัน เพื่อทำ “กรมธรรม์ประกันภัยอุบัติเหตุเทศกาลสุขใจ” ดูก่อน  ซึ่งเริ่มขายมาตั้งแต่วันที่ 15 ธ.ค. 2558-15 ม.ค. 2559 เพียง 30 วันเท่านั้น 
โดยมีอายุการคุ้มครอง 1 ปี นับตั้งแต่วันที่ซื้อกรมธรรม์  ซื้อง่ายโดยใช้บัตรประชาชนเพียงใบเดียว ผู้ซื้อประกันภัยต้องมีอายุตั้งแต่ 20 ปีบริบูรณ์ ถึง 60 ปีบริบูรณ์ ณ วันที่ทำประกันภัย ซื้อได้ไม่เกินคนละ 2 กรมธรรม์
ทั้งนี้ กรมธรรม์ดังกล่าว จะให้ความคุ้มครองผลประโยชน์การเสียชีวิต การสูญเสียอวัยวะ (มือ หรือเท้า หรือสายตา) หรือทุพพลภาพถาวรสิ้นเชิงเนื่องจากอุบัติเหตุ ไม่รวมการถูกฆาตกรรมลอบทำร้ายร่างกายและ/หรือขณะขับขี่หรือโดยสารรถจักรยานยนต์ ให้ความคุ้มครอง 1 แสนบาท 
กรณีการถูกฆาตกรรมลอบทำร้ายร่างกาย และ/หรือขณะขับขี่หรือโดยสารรถจักรยานยนต์ ให้ความคุ้มครอง 5 หมื่นบาท และผลประโยชน์ค่าใช้จ่ายในการจัดการงานศพกรณีเสียชีวิตจากการเจ็บป่วย 5,000 บาท (ยกเว้นกรณีเสียชีวิตจากการเจ็บป่วยภายใน 120 วันแรก นับจากวันเริ่มต้นระยะเวลาประกันภัย จะไม่ได้รับการชดใช้ค่าใช้จ่ายในการจัดงานศพ บริษัทประกันภัยจะคืนเบี้ยประกันภัยให้แก่ผู้รับประโยชน์)
ผู้สนใจซื้อกรมธรรม์ดังกล่าวสามารถหาซื้อได้ที่ตัวแทนประกันชีวิต ตัวแทนประกันชีวิตสำหรับการประกันภัยรายย่อย ตัวแทนประกันวินาศภัย ตัวแทนประกันวินาศภัยสำหรับการประกันภัยรายย่อย นายหน้าประกันภัย เคาน์เตอร์เซอร์วิส ที่อยู่ในร้านเซเว่น อีเลฟเว่นทุกสาขา เคาน์เตอร์เทสโก้ โลตัส โบรกเกอร์ ประกันภัย ถือเป็นอีกทางเลือกหนึ่งที่จะลดความเสี่ยงให้กับตัวเองและครอบครัวได้